b'\n_START_ARTICLE_\nMaksimilijan Celjski\n_START_SECTION_\n\xc5\xbdivljenje\n_START_PARAGRAPH_\nSveti Maksimilijan Celjski je bil \xc5\xbee kot otrok dele\xc5\xbeen vzgoje v kr\xc5\xa1\xc4\x8danskem duhu. Po smrti star\xc5\xa1ev je razdal premo\xc5\xbeenje, ki ga je podedoval, su\xc5\xbenjem pa podaril prostost. Sam je od\xc5\xa1el v Rim, kjer je postal duhovnik. Pape\xc5\xbe Sikst II. (257 - 258) ga je zaradi njegovega dela posvetil v \xc5\xa1kofa in ga poslal nazaj v Norik oznanjevat Kristusov nauk. Naselil se je v Laureacu (Lorch), tedanjem glavnem mestu severnega Norika, ob izlivu Ani\xc5\xbee v Donavo. Od tam je potoval po vsej pokrajini, nazadnje pa je pri\xc5\xa1el tudi v rodno Celeio. Na prigovarjanje tedanjega rimskega sodnika Eulazija (Eulasius), ki je deloval tam kot namestnik cesarja Numerijana (283 - 284), naj preneha z oznanjevanjem in se priklju\xc4\x8di poganski veri, je sveti Maksimilijan ostal kljub gro\xc5\xbenjam zvest kr\xc5\xa1\xc4\x8danstvu. Zaradi tega ga je dal Eulazij obglaviti. Truplo so skrivoma pokopali ob tedanjem mestnem obzidju, kjer je sedaj rimskokatoli\xc5\xa1ka cerkev svetega Maksimilijana. Sveti Rupert ga je 350 let kasneje dal prenesti v Bischofshofen na Solnogra\xc5\xa1ko._NEWLINE_Svetega Maksimilijana upodabljajo v \xc5\xa1kofovskih obla\xc4\x8dilih s pastirsko palico ali kri\xc5\xbeem v levi in palmovo vejo ali me\xc4\x8dem v desni roki. Je zavetnik \xc5\xa1kofije v Passauu na Bavarskem. Njegov god se obhaja 12. oktobra._NEWLINE_Pokopan je v cerkvi svetega Maksimilijana v Celju.'